# ΔΕΥΤΕΡΟ ΕΠΕΙΣΟΔΙΟ

(600-715)

# ΔΑΝΑΟΣ

Τέκνα μου, θάρρος! όλα παν καλά απ᾽ τους ντόπιους

κι οριστική ο λαός απόφαση έχει πάρει.

# ΧΟΡΟΣ

Να ᾽χεις πάντα χαρά, που τέτοια ,γέροντά μου,

σαν καμιά άλλη για με γλυκιά χαρά μού φέρνεις.

Μα λέγε μας, πώς βγήκ᾽ η απόφαση στο τέλος;

με πόσους ψήφους νίκησε η βουλή του;

# ΔΑΝΑΟΣ

Ομόγνωμα αποφάσισαν οι Αργίτες,

έτσι που ν᾽ ανανιώσει η γέρικη καρδιά μου,

γιατί όλου του λαού με μιας τα δεξιά χέρια

τον αιθέρα τρικύμισαν για να ψηφίσουν

την απόφαση αυτή: πως μέτοικοι σε τούτη

τη χώρα να καθόμαστε, λεύτεροι, μ᾽ όλα

της ασυλίας τα προνόμια ασφαλισμένοι

απ᾽ εχθρού επιβουλή, κι ούτε κανείς ή ντόπιος

ή ξένος να μπορεί απ᾽ εδώ να μας σηκώσει.

Κι αν χέρι βάλει επάνω μας, όποιος πολίτης

να μας βοηθήσει αρνιόντανε, άτιμος να ᾽ναι

κι από τη χώρα εξόριστος μ᾽ όλων τη ψήφο.

Των Πελασγών ο βασιλιάς μιλώντας έτσι για μας τους έπεισε,

προλέγοντάς τους μήπως και σε μελλούμενους καιρούς

θρέψει η πόλη τη μεγάλην οργή του Δία του Ικέσιου

και μια που είμαστ᾽ εμείς και ξένοι και πολίτες,

μην τύχει και φανεί μίασμα διπλό στη χώρα,

τέρας ανίκητο που η συμφορά το θρέφει.

Αυτά ο αργίτικος λαός γρικώντας,

εψήφισε σηκώνοντας τα χέρια, δίχως

να περιμένει κήρυκα: *«Τούτα έτσι να ᾽ναι».*

Οι Πελασγοί τόσο πρόθυμα δέχτηκαν του βασιλιά των

τα καλογυρισμένα τα λόγια,

και στην απόφαση έβαλεν ο Δίας το τέλος.

# ΧΟΡΟΣ

Λοιπόν έλα, ευλογίες ας πούμε κι ευχές

στους Αργείους, αντίχαρη χάρη κι εμείς·

Κι άμποτε ο Ξένιος ο Δίας να δώσει

πέρα για πέρα αληθινές να βγούνε τούτες οι προσευχές

που απ᾽ των ξένων τα στόματα βγαίνουν.

Τώρα κι αν είναι να μ᾽ ακούσετε

Διογέννητοι θεοί, που τις ευχές μου

για τούτη τη γενιά σκορπώ:

Ποτέ τη γη των Πελασγών

θροφή στις φλόγες του πολέμου

ας μην τη παραδώσει ο Άρης,

ο αχόρταγος στις άγριες τις βοές,

ο που θερίζει ανθρώπινες ζωές

σε κάμπο αλλιώτικο.

Γιατί με σπλαχνιστήκανε

και ψήφισαν με προθυμιά

και ξέρουνε να σεβαστούν

του Δία ικέτες, σαν τιμούν

εμάς, τ᾽ αζήλευτο κοπάδι.

………………………………………………..

Λοιπόν από τα στόματά μας

που τα ισκιώνουν κλαδιά ικεσίας

 ας φτερουγήσουν οι ευχές.

Για την τιμή και τη δόξα ετούτων.

Την πόλη αυτή θανατικό κι αρρώστια την πόλη ποτέ μην ερημώσει από τους άντρες.

Μήτε η διχόνοια να ματώσει το χώμα της από φόνους ντόπιων.

Μα πάντ᾽ αθέριστος ο ανθός της νιότης να μένει

και ο Άρης ο φονιάς, μηδέ μια τρίχα τους ποτέ να κόψει.

Πάντ᾽ απ᾽ τους τιμημένους γέροντες

κάθε ιερή στοά να ᾽ναι γιομάτη

γύρω στους λαμπερόφλογους βωμούς,

κι έτσι ας προκόβει η πόλη στο καλό

με σεβασμό του Δία ξενοπροστάτη,

που με πανάρχαιους νόμους τα βήματα οδηγάει

στο ίσιο τη μοίρα μονοπάτι.

Κι ευχόμαστε να βγάζει η χώρα στοχαστικούς βασιλιάδες.

Κι η Εκάτη Αρτέμιδα ας κοιτά

των γυναικών τα γεννητά

κι ας τις ψυχοπονιέται.

Μήτε στην πόλη αυτή να πέσει ανθρωποφθόρος χαλασμός
ρημάζοντάς την.

…………………………………………………………
Οι πλήθιες οι αρρώστιες οι κακές
μακριά ας πετάν απ᾽ τις κεφαλές
των πολιτών .

……………………………………………………….
Ο Δίας καρποφόρες τις σοδειές σε πάσαν εποχή να δίνει.
Όλα οι θεοί ας τα ευλογούνε
και τα κοπάδια στις βοσκές με πολλές γέννες να πληθαίνουν.
Σε πανηγύρια γιορτινά οι ψάλτες άσματα ιερά
στους βωμούς ας τονίζουν γύρα.
…………………………………………………

# **ΔΑΝΑΟΣ**

Φρόνιμες βρίσκω τις ευχές αυτές σας, κόρες,

μα εσείς να μην τρομάξετε σ᾽ αυτά που τώρα

θ᾽ ακούσετ᾽ από με τ᾽ ανεπάντεχα νέα.

Γιατί απ᾽ αυτό το ξάγναντο που ικέτες μας δέχτηκε, ξεκρίνω το καράβι…..

**Ασκήσεις**

**1. Κατανόηση Κειμένου**

**α)** Ποια απόφαση πήρε ο λαός των Αργείων για τις Ικέτιδες;
**β)** Τι εύχονται οι Ικέτιδες για την πόλη του Άργους;

**2. Λεξιλογικές Ασκήσεις**

**α)** Βρείτε συνώνυμα ή ερμηνείες για τις παρακάτω λέξεις/φράσεις:

* ομόγνωμα
* ισκιώνουν
* πανηγύρια
* στοχαστικούς

**β)** Αντιστοιχίστε τις λέξεις με την έννοιά τους:

Α. Η ευρύτερη περιοχή του ουρανού, ιδίως όταν αυτός είναι καθαρός.

Β. Αυτός που ζητά προστασία από μια ανώτερη δύναμη ή αρχή.

Γ. Η προστασία από δίωξη ή τιμωρία.

Δ. Τα ιδιαίτερα δικαιώματα ή ευεργετήματα που παραχωρούνται σε κάποιον.

Ε. Η τροφή ή γενικότερα τα μέσα επιβίωσης.

ΣΤ. Αυτός που σκέφτεται βαθιά και φιλοσοφικά.

1. ικέτης
2. ασυλία
3. θροφή
4. προνόμια
5. αιθέρας
6. στοχαστικός

**3. Ερωτήσεις παραγωγής γραπτού λόγου.**

**α)** Γιατί είναι σημαντική η απόφαση των Αργείων για τις Δαναΐδες; Πώς σχετίζεται με τις αξίες της φιλοξενίας και της δικαιοσύνης στην αρχαία Ελλάδα;
**β)** Τι καταλαβαίνεται από τα λόγια του Δαναού στο τέλος του αποσπάσματος; Ποια πιστεύετε πως είναι η συνέχεια της ιστορίας;

**γ)** Γράψτε μια φανταστική ομιλία του βασιλιά των Πελασγών, προσπαθώντας να πείσετε τους Αργείους να δεχτούν τις Ικέτιδες.
**δ)** Φανταστείτε ότι είστε μια από τις Δαναΐδες ή ο πατέρας Δαναός. Γράφετε μια επιστολή στον λαό του Άργους, εκφράζοντας την ευγνωμοσύνη σας για την απόφασή του.